ทัพปัญญาชนคึกคัก ส่งนักกีฬาชิงชัยม.โลกที่ไต้หวัน 10 ชนิด
ทัพนักกีฬาปัญญาชนไทยส่ง 10 ชนิดกีฬา ร่วมชิงชัยมหกรรมกีฬามหาวิทยาลัยโลกฤดูร้อน ครั้งที่ 29 ที่จะระเบิดการแข่งขันตรงกับช่วงกีฬาซีเกมส์ที่มาเลเซียพอดิบพอดี ระหว่างวันที่ 19-31 ส.ค.นี้ ที่ไต้หวัน โดยมั่นใจจะสร้างผลงานคว้าเหรียญทองได้มากกว่าทุกครั้งที่ผ่านมา โดยหวังไว้ที่ยกน้ำหนัก และเทควันโด ที่จะส่งนักกีฬาระดับ เกรดเอ เข้าร่วมลุยศึกครั้งนี้ โดยวางงบประมาณสำหรับการเตรียมความพร้อมของทุกชนิดกีฬาไว้ที่ 15.5 ล้าน ขณะเดียวกันก็ได้รับข่าวดีที่ทัพนักกีฬาจาก จีน แผ่นดินใหญ่ถอนตัวออกจากการแข่งขันในทุกชนิดกีฬา,เมื่อวันที่ 22 พ.ค. ที่โรงแรมอโนมา แกรนด์ กรุงเทพฯ ดร.สุภัทร จำปาทอง เลขาธิการคณะกรรมการการอุดมศึกษา (สกอ.) พร้อมด้วย ศาสตราจารย์สมคิด เลิศไพฑูรย์ ประธานกรรมการบริหารกีฬามหาวิทยาลัยแห่งประเทศไทย (กกมท.) นายถิรชัย วุฒิธรรม ผู้ทรงคุณวุฒิคณะกรรมการอำนวยการกีฬามหาวิทยาลัยแห่งประเทศไทย และผู้ทรงคุณวุฒิ กกมท. รวมทั้ง รองศาสตราจารย์วิชิต คนึงสุขเกษม ประธานอนุกรรมการฝ่ายส่งเสริมกีฬาเพื่อความเป็นเลิศของ กกมท. ร่วมกันเปิดแถลงข่าวการจัดส่งคณะนักกีฬาและเจ้าหน้าที่เข้าร่วมการแข่งขันกีฬามหาวิทยาลัยโลกฤดูร้อน ครั้งที่ 29 ระหว่างวันที่ 19-31 ส.ค.นี้ ที่กรุงไทเป ไต้หวัน,โดย ดร.สุภัทร จำปาทอง เลขาธิการคณะกรรมการการอุดมศึกษา ในฐานะประธานของงานแถลงข่าวเผยว่า ด้วยนโยบายของรัฐบาลที่ต้องการส่งเสริมการพัฒนานักกีฬาให้มีศักยภาพสามารถแข่งในระดับนานาชาติจนสร้างชื่อเสียงให้แก่ประเทศชาติ ทาง สกอ.ในฐานะหน่วยงานที่รับผิดชอบการพัฒนานิสิตนักศึกษาในระดับอุดมศึกษา จึงพร้อมให้การสนับสนุนการส่งนักกีฬาปัญญาชนไทยเข้าร่วมศึกใหญ่กีฬามหาวิทยาลัยโลกในครั้งนี้อย่างเต็มที่ โดยในส่วนงบประมาณได้จัดสรรไว้สำหรับการเตรียมความพร้อมนักกีฬารวมเป็นเงินถึง 15.5 ล้านบาท ซึ่งก็หวังว่าจะได้เห็นความ สำเร็จของนักกีฬาไทยในทัวร์นาเมนต์ระดับโลกอย่างนี้,ขณะที่ศาสตราจารย์สมคิด เลิศไพฑูรย์ ประธาน กกมท. กล่าวว่า เป็นที่ทราบกันดีว่ากีฬา ม.โลกหนนี้ จัดตรงกับการแข่งขันกีฬาซีเกมส์ ครั้งที่ 29 ที่มาเลเซียพอดี ดังนั้น การเตรียมความพร้อมต่างๆของนักกีฬาจึงค่อนข้างยุ่งยากพอสมควร ซึ่งที่ผ่านมา กกมท.ได้มอบหมายให้ บิ๊กแป๊ะ ถิรชัย วุฒิธรรม, รศ.วิชิต คนึงสุขเกษม และนายวราวุธ สุมน เป็นที่ปรึกษาร่วมกับผู้แทนจากสถาบันอุดมศึกษาในนามคณะอนุกรรมการฝ่ายส่งเสริมกีฬาเพื่อความเป็นเลิศ วางแผนเตรียมการเข้าร่วมแข่งขันล่วงหน้านานเกือบครึ่งปี จึงเชื่อมั่นว่านักกีฬาปัญญาชนไทยของเรามีศักยภาพความพร้อมที่จะไปล่าเหรียญรางวัลในกีฬา ม.โลกหนนี้ ซึ่งหนล่าสุดนักกีฬาไทยได้เหรียญรางวัลในกีฬาปัญญาชนโลก 2 ปีที่แล้วที่กวางจู เกาหลีใต้ มาทั้งหมด 2 เหรียญทอง 7 เหรียญเงิน 9 เหรียญทองแดง ตนมั่นใจว่าที่ไต้หวันในคราวนี้น่าจะทำผลงานได้ดีกว่าอย่างแน่นอน,ทางด้าน ดร.โต รศ.วิชิต คนึงสุขเกษม ประธานอนุกรรมการฝ่ายส่งเสริมกีฬาเพื่อความเป็นเลิศของ กกมท. กล่าวว่า ในกีฬามหาวิทยาลัยโลกฤดูร้อน ครั้งที่ 29 ที่ไต้หวันในคราวนี้ สรุปแล้วเราจะส่งทั้งสิ้น 10 ชนิดกีฬาเข้าร่วมชิงชัย ประกอบด้วย กรีฑา, แบดมินตัน, ยูโด, วอลเลย์บอล (หญิง), เทนนิส, ฟันดาบ, กอล์ฟ, เทเบิลเทนนิส, เทควันโด และยกน้ำหนัก ซึ่งด้วยความพร้อมของการเตรียมทีมนักกีฬาตนเชื่อว่าทีมกีฬาปัญญาชนไทยจะสร้างความสำเร็จคว้าเหรียญรางวัลมาได้มากกว่ากีฬา ม.โลกครั้งที่แล้วๆ มา โดยเฉพาะกีฬาความหวังเหรียญทอง อย่าง เทควันโด กับยกน้ำหนักนั้น ทางสมาคมฯได้ส่งนักกีฬาระดับ เกรดเอ ไปร่วมชิงชัยอย่างเต็มพิกัด ขณะเดียวกันก็มีข่าวดีที่ล่าสุดนักกีฬาจากสาธารณรัฐประชาชนจีนได้ถอนตัวจากการเข้าร่วมการแข่งขันกีฬา ม.โลกหนนี้ในทุกชนิดกีฬา ทำให้โอกาสของนักกีฬาปัญญาชนไทยมีเพิ่มมากขึ้น,ส่วน บิ๊กแป๊ะ ถิรชัย วุฒิธรรม ผู้ทรงคุณวุฒิ กกมท.ในฐานะที่ปรึกษาใหญ่ของคณะนักกีฬาไทยในศึก ม.โลก คราวนี้ กล่าวว่า ในการเข้าร่วมแข่งขันกีฬา ม.โลกที่ไต้หวันในครั้งนี้ ทางคณะอนุกรรมการฯ มีนโยบายที่จะอำนวยความสะดวกให้กับคณะนักกีฬาและเจ้าหน้าที่ รวมทั้งสื่อมวลชนที่จะเข้าร่วมการแข่งขันให้มากที่สุด โดยระหว่างวันที่ 4-7 ก.ค.นี้จะส่งทีมงานเดินทางไปไทเปเพื่อเตรียมการล่วงหน้าทั้งในด้านที่พัก การเดินทาง สวัสดิการและการอำนวยความสะดวกในเรื่องต่างๆ
ทัพนักกีฬาปัญญาชนไทยส่ง 10 ชนิดกีฬา ร่วมชิงชัยมหกรรมกีฬามหาวิทยาลัยโลกฤดูร้อน ครั้งที่ 29 ระหว่างวันที่ 19-31 ส.ค.นี้ ที่ไต้หวัน โดยมั่นใจจะสร้างผลงานคว้าเหรียญทองได้มากกว่าทุกครั้งที่ผ่านมา
กกมท.,กีฬามหาวิทยาลัยโลก 2017,ดร.สุภัทร จำปาทอง,ไต้หวัน,สมคิด เลิศไพฑูรย์